b'\n_START_ARTICLE_\nCarl Gustaf Emil Mannerheim\n_START_SECTION_\nVia\xc8\x9ba civil\xc4\x83\n_START_PARAGRAPH_\nMannerheim s-a n\xc4\x83scut \xc3\xaen Askainen, \xc3\xaen Finlanda, \xc3\xaentr-o familie fino-suedez\xc4\x83 cu r\xc4\x83d\xc4\x83cini daneze care a fost \xc3\xaennobilat\xc4\x83 \xc3\xaen 1768. Tat\xc4\x83l s\xc4\x83u, contele Carl Robert, a fost poet \xc8\x99i om de afaceri. Afacerile nu au mers bine \xc8\x99i dup\xc4\x83 un timp a dat faliment, dup\xc4\x83 care a mers la Paris unde a dus o via\xc8\x9b\xc4\x83 de artist. Mama sa, Hedvig Charlotta von Julin, a fost fiica unui om bogat, Johan Jacob von Julin, care era proprietarul companiei "Fiskars". Fiind cel de al treilea fiu, Mannerheim mo\xc8\x99tene\xc8\x99te titlul de baron (vapaaherra \xc3\xaen finlandez\xc4\x83; doar fiul cel mare mo\xc8\x99tenea titlul de conte)._NEWLINE_\xc3\x8en 1881 mama sa moare l\xc4\x83s\xc3\xa2nd cei \xc8\x99apte copii \xc3\xaen grija rudelor. Unchiul din partea mamei, Albert von Julin, \xc3\xaei va fi tutore lui Mannerheim. Datorit\xc4\x83 \xc3\xaenr\xc4\x83ut\xc4\x83\xc8\x9birii situa\xc8\x9biei materiale a familiei, Mannerheim a fost trimis la o \xc8\x99coala militar\xc4\x83 \xc3\xaen Hamina, la v\xc3\xa2rsta de 15 ani. Mai t\xc3\xa2rziu a fost exmatriculat pentru motive disciplinare \xc3\xaen 1886. Dup\xc4\x83 aceea absolv\xc4\x83 Liceul Privat din Helsinki, trec\xc3\xa2nd admiterea la universitate \xc3\xaen iunie 1887. Imediat dup\xc4\x83 aceea a plecat la Sankt Petersburg, unde a fost admis la \xc8\x98coala de Cavalerie "Nicolae". \xc3\x8en acea vreme Finlanda era un Mare Ducat \xc3\xaen uniune personal\xc4\x83 cu Rusia. Promoveaz\xc4\x83 \xc3\xaen 1889 \xc8\x99i este avansat la gradul de "cornet", lucr\xc3\xa2nd \xc3\xaen Polonia la un regiment de dragoni.\n_START_SECTION_\nOfi\xc8\x9ber \xc3\xaen Armata Imperial\xc4\x83 Rus\xc4\x83\n_START_PARAGRAPH_\n\xc3\x8en ianuarie 1891 Mannerheim a fost transferat s\xc4\x83 lucreze \xc3\xaen Garda de Cavaleri a Majest\xc4\x83\xc8\x9bii Sale Maria Feodorovna \xc3\xaen Sankt Petersburg. Familia sa a aranjat pentru el s\xc4\x83 se \xc3\xaensoare cu Anastasie Arapova (1872-1936), fiica generalului maior Nikolai Arapov, \xc3\xaen mare m\xc4\x83sur\xc4\x83 din motive economice. Au avut \xc3\xaempreun\xc4\x83 dou\xc4\x83 fiice, Anastasie (1893-1977), care s-a dedicat vie\xc8\x9bii monastice \xc3\xaentr-o m\xc4\x83n\xc4\x83stire carmelit\xc4\x83 din Londra, \xc8\x99i Sophie (1895-1963). C\xc4\x83snicia s-a sf\xc3\xa2r\xc8\x99it \xc3\xaen mod neoficial \xc3\xaen 1902 \xc8\x99i apoi cu un divor\xc8\x9b formal \xc3\xaen 1919._NEWLINE_Mannerheim a slujit \xc3\xaen Garda de Cavaleri p\xc3\xa2n\xc4\x83 \xc3\xaen 1904. Mannerheim a devenit un expert \xc3\xaen cai, cump\xc4\x83r\xc3\xa2nd cai pentru armat\xc4\x83. \xc3\x8en octombrie 1904 a fost trasferat la regimentul 52 "Nejin" de dragoni \xc3\xaen Manciuria unde a fost avansat ca locotenent-colonel. Mannerheim a luptat \xc3\xaen r\xc4\x83zboiul ruso-japonez \xc8\x99i a fost avansat la gradul de colonel pentru curajul \xc3\xaen b\xc4\x83t\xc4\x83lia de la Mukden._NEWLINE_La \xc3\xaentorcerea din r\xc4\x83zboi, Mannerheim a petrecut un timp \xc3\xaen Finlanda \xc8\x99i Suedia 1905-1906. Ca reprezentant al ramurii de baron a familiei sale a participat la ultima \xc3\xaentrunire a Dietei Finlandeze. De asemenea a condus o expedi\xc8\x9bie \xc3\xaen China, c\xc4\x83l\xc4\x83torind de la Ta\xc8\x99kent la Ka\xc8\x99gar din iulie \xc3\xaen octombrie 1906, cu omul de \xc8\x99tiin\xc8\x9b\xc4\x83 francez, Paul Pelliot. La scurt timp a condus o alt\xc4\x83 expedi\xc8\x9bie \xc3\xaen toamna anului 1908. \xc3\x8en aceast\xc4\x83 c\xc4\x83l\xc4\x83torie l-a \xc3\xaent\xc3\xa2lnit pe Dalai Lama. Pe l\xc3\xa2ng\xc4\x83 scopuri \xc8\x99tiin\xc8\x9bifice (antropologie), expedi\xc8\x9bia a urm\xc4\x83rit \xc8\x99i interese strategice._NEWLINE_Dup\xc4\x83 aceast\xc4\x83 c\xc4\x83l\xc4\x83torie, \xc3\xaen 1909 a fost trimis ca comandant \xc3\xaen regimentul al 13-lea de cavalerie "Vladimir". \xc3\x8en urm\xc4\x83torul an Mannerheim a fost avansat la gradul de general maior \xc8\x99i trimis s\xc4\x83 comande Garda Cavalereasc\xc4\x83 a Majest\xc4\x83\xc8\x9bii Sale \xc3\xaen Var\xc8\x99ovia. \xc3\x8en 1912 ajunge s\xc4\x83 fac\xc4\x83 parte din anturajul Imperial. La \xc3\xaenceputul anului 1914, lui Mannerheim i s-a acordat comanda brig\xc4\x83zii de cavalerie din Var\xc8\x99ovia. \xc3\x8en scurt timp Germania a declarat r\xc4\x83zboi Rusiei iar trupele lui Mannerheim au luptat \xc3\xaen sudul Poloniei unde a fost martorul distrugerii zonei rurale poloneze._NEWLINE_\xc3\x8en Primul R\xc4\x83zboi Mondial, Mannerheim a fost comandant de cavalerie pe frontul Austro-Ungar \xc8\x99i Rom\xc3\xa2n. Mannerheim a comandat pe frontul rom\xc3\xa2nesc o unitate de lupt\xc4\x83 ruso-rom\xc3\xa2n\xc4\x83 localizat\xc4\x83 pe Carpa\xc8\x9bi. Acest episod, de un real interes pentru cititorii rom\xc3\xa2ni, este descris \xc8\x99i \xc3\xaen Memoriile sale. Se pare c\xc4\x83 aici, \xc3\xaen toamna anului 1917, s-a conturat decizia de a servi armata \xc8\x9b\xc4\x83rii sale \xc3\xaen situa\xc8\x9bii critice. Dup\xc4\x83 ce dovede\xc8\x99te competen\xc8\x9b\xc4\x83 \xc3\xaen timpul luptelor \xc3\xaempotriva for\xc8\x9belor Austro-Ungare, va fi onorat cu una din cele mai \xc3\xaenalte distinc\xc8\x9bii ale Rusiei Imperiale, Crucea Sf\xc3\xa2ntului Gheorghe, clasa IV. \xc3\x8en 1915 Mannerheim ia comanda diviziei a 12-a de cavalerie \xc8\x99i, dup\xc4\x83 Revolu\xc8\x9bia din Februarie 1917, trece la comanda corpului al 6-lea de cavalerie \xc3\xaen vara anului 1917. \xc3\x8en aprilie 1917 Mannerheim a fost avansat la gradul de general locotenent. Totu\xc8\x99i, a c\xc4\x83zut \xc3\xaen dizgra\xc8\x9bia noului guvern care \xc3\xael privea ca pe unul din ofi\xc8\x9berii ce nu a sus\xc8\x9binut revolu\xc8\x9bia. Mannerheim devine anticomunist convins. \xc3\x8en septembrie este eliberat din func\xc8\x9bie, c\xc3\xa2nd bolnav fiind cade de pe cal. Acum a r\xc4\x83mas \xc3\xaen rezerv\xc4\x83 a\xc8\x99tept\xc3\xa2nd s\xc4\x83 se \xc3\xaens\xc4\x83n\xc4\x83to\xc8\x99easc\xc4\x83 \xc3\xaen Odesa. \xc3\x8e\xc8\x99i d\xc4\x83 demisia \xc8\x99i apoi se \xc3\xaentoarce \xc3\xaen Finlanda \xc3\xaen decembrie 1917.\n_START_SECTION_\nDe la victoria \xc3\xaen r\xc4\x83zboiul civil la conducerea statului\n_START_PARAGRAPH_\n\xc3\x8en ianuarie 1918, Senatul noii Finlande independent\xc4\x83, av\xc3\xa2ndu-l pre\xc8\x99edinte pe Pehr Evind Svinhufvud, \xc3\xael \xc3\xaens\xc4\x83rcineaz\xc4\x83 pe Mannerheim cu comanda aproape inexistentei armate a Finlandei, care era la acea vreme nimic mai mult de c\xc3\xa2\xc8\x9biva solda\xc8\x9bi ai G\xc4\x83rzii Albe. Misiunea lui era s\xc4\x83 apere guvernul \xc3\xaen timpul r\xc4\x83zboiului civil. El a acceptat pozi\xc8\x9bia \xc3\xaen ciuda disconfortului pe care \xc3\xael avea \xc8\x99tiind influen\xc8\x9ba german\xc4\x83 \xc3\xaen guvern. \xc8\x98i-a stabilit sediul \xc3\xaen Sein\xc3\xa4joki \xc8\x99i a \xc3\xaenceput ac\xc8\x9biunea de dezarmare a garnizoanelor ruse\xc8\x99ti r\xc4\x83mase ce dispuneau de 42.500 trupe. \xc3\x8en timpul acestui r\xc4\x83zboi (R\xc4\x83zboi al Libert\xc4\x83\xc8\x9bii, cum \xc3\xael numeau Albii), Manerheim a fost promovat ca General de Cavalerie (Ratsuv\xc3\xa4enkenraali) \xc3\xaen martie 1918._NEWLINE_Dup\xc4\x83 victoria Albilor, Mannerheim \xc8\x99i-a dat demisia din func\xc8\x9bia de comandant al armatei, dezam\xc4\x83git fiind de influen\xc8\x9ba cresc\xc3\xa2nd\xc4\x83 a Germaniei \xc3\xaen politica \xc8\x99i armata finlandez\xc4\x83. Se temea de reac\xc8\x9bia Alia\xc8\x9bilor fa\xc8\x9b\xc4\x83 de atitudinea progerman\xc4\x83 a Finlandei \xc3\xaen ultimele luni ale Primului R\xc4\x83zboi Mondial. Caut\xc3\xa2nd o modalitate s\xc4\x83 se \xc3\xaendep\xc4\x83rteze de guvernul Finlandez, Mannerheim a plecat \xc3\xaen Suedia, \xc3\xaen iunie 1918 s\xc4\x83 viziteze rudele. Astfel Mannerheim a fost absent \xc3\xaen perioada ce a urmat r\xc4\x83zboiului civil, perioad\xc4\x83 nefast\xc4\x83, cu foamete, boli \xc8\x99i procese pentru judecarea Ro\xc8\x99ilor \xc3\xaen \xc3\xaenchisori. \xc3\x8en timpul r\xc4\x83zboiului el \xc3\xaencercase s\xc4\x83 opreasc\xc4\x83 "Teroarea alb\xc4\x83" \xc8\x99i \xc3\xaenchiderea \xc3\xaen mas\xc4\x83 a acestora._NEWLINE_\xc3\x8en Suedia, Mannerheim a purtat discu\xc8\x9bii cu diploma\xc8\x9bi ai Alia\xc8\x9bilor \xc3\xaen Stockholm, prezent\xc3\xa2ndu-\xc8\x99i atitudinea de opozi\xc8\x9bie fa\xc8\x9b\xc4\x83 de politica pro-german\xc4\x83 a guvernului finlandez \xc8\x99i suportul s\xc4\x83u pentru Alia\xc8\x9bi. \xc3\x8en octombrie 1918, a fost trimis \xc3\xaen Marea Britanie \xc8\x99i Fran\xc8\x9ba din partea guvernului finlandez pentru a \xc3\xaencerca s\xc4\x83 ob\xc8\x9bin\xc4\x83 recunoa\xc8\x99terea independen\xc8\x9bei Finlandei de c\xc4\x83tre Marea Britanie \xc8\x99i Statele Unite. \xc3\x8en decembrie a fost chemat \xc3\xaenapoi \xc3\xaen Finlanda de la Paris dup\xc4\x83 ce a fost ales "Protector al Statului" (sau Regent,Valtionhoitaja; Riksf\xc3\xb6rest\xc3\xa5ndare), de\xc8\x9bin\xc3\xa2nd aceast\xc4\x83 func\xc8\x9bie din 12 decembrie, 1918 p\xc3\xa2n\xc4\x83 \xc3\xaen 27 iulie, 1919 . Au fost chiar monarhi\xc8\x99ti care doreau s\xc4\x83 \xc3\xael fac\xc4\x83 Rege al Finlandei._NEWLINE_Dup\xc4\x83 ce Frederic Carol de Hessa, ales rege al Finlandei, ridic\xc4\x83 suspiciuni Alia\xc8\x9bilor, Mannerheim asigur\xc4\x83 recunoa\xc8\x99terea Finlandei independente din Marea Britanie \xc8\x99i Statele Unite. De asemenea a ob\xc8\x9binut ajutor de alimente pentru a evita foametea \xc3\xaen \xc8\x9bar\xc4\x83. Cu toate c\xc4\x83 era un anti-bol\xc8\x99evic \xc3\xaenfl\xc4\x83c\xc4\x83rat, el a refuzat o alian\xc8\x9b\xc4\x83 cu for\xc8\x9bele \xc8\x9aariste deoarece acei generali nu ar fi recunoscut independen\xc8\x9ba Finlandei. Dup\xc4\x83 votarea noii constitu\xc8\x9bii, Mannerheim particip\xc4\x83 la primele alegeri preziden\xc8\x9biale, sus\xc8\x9binut de Partidul Coali\xc8\x9biei Na\xc8\x9bionale \xc8\x99i de Partidul Popular Suedez. El a pierdut alegerile \xc3\xaen Parlament \xc3\xaen favoarea lui Kaarlo Juho St\xc3\xa5hlberg \xc8\x99i ca urmare s-a retras din via\xc8\x9ba public\xc4\x83.\n_START_SECTION_\nPerioada interbelic\xc4\x83\n_START_PARAGRAPH_\n\xc3\x8en perioada interbelic\xc4\x83, Mannerheim nu a de\xc8\x9binut nici o pozi\xc8\x9bie public\xc4\x83. Asta s-a datorat \xc3\xaen mare m\xc4\x83sur\xc4\x83 faptului c\xc4\x83 era privit ca o persoan\xc4\x83 controversat\xc4\x83 pentru opozi\xc8\x9bia afi\xc8\x99at\xc4\x83 fa\xc8\x9b\xc4\x83 de bol\xc8\x99evici, dorin\xc8\x9ba sa pentru interven\xc8\x9bia Finlandei de partea for\xc8\x9belor \xc8\x9bariste \xc3\xaen timpul r\xc4\x83zboiului civil rus \xc8\x99i antipatia sociali\xc8\x99tilor finlandezi care \xc3\xael vedeau ca "General Alb". \xc3\x8en ace\xc8\x99ti ani activit\xc4\x83\xc8\x9bile lui au fost mai degrab\xc4\x83 umanitare. El a sprijinit Crucea Ro\xc8\x99ie Finlandez\xc4\x83 \xc8\x99i a creat "Funda\xc8\x9bia Copiii lui Mannerheim"._NEWLINE_\xc3\x8en 1929 a refuzat dorin\xc8\x9ba radicalilor de dreapta de a deveni dictator militar de facto, totu\xc8\x99i a sus\xc8\x9binut Mi\xc8\x99carea Lapua, ce ducea politic\xc4\x83 semi-fascist\xc4\x83. Dup\xc4\x83 ce Pehr Evind Svinhufvud a fost ales pre\xc8\x99edinte \xc3\xaen 1931, el l-a \xc3\xaens\xc4\x83rcinat pe Mannerheim cu conducerea Consiliului Ap\xc4\x83r\xc4\x83rii Finlandei. \xc3\x8en acela\xc8\x99i timp Mannerheim a primit promisiunea scris\xc4\x83 ca \xc3\xaen eventualitatea unui r\xc4\x83zboi s\xc4\x83 devin\xc4\x83 conduc\xc4\x83tor al Finlandei (succesorul lui Svinhufvud, Ky\xc3\xb6sti Kallio a re\xc3\xaennoit aceast\xc4\x83 promisiune \xc3\xaen 1937). \xc3\x8en 1933 Mannerheim a primit titlul de Mare\xc8\x99al (sotamarsalkka, f\xc3\xa4ltmarskalk). \xc3\x8en acest timp, Mannerheim a c\xc3\xa2\xc8\x99tigat respectul publicului, inclusiv a multor sociali\xc8\x99ti care au \xc3\xaenceput s\xc4\x83 \xc3\xael priveasc\xc4\x83 ca pe o adev\xc4\x83rat\xc4\x83 personalitate na\xc8\x9bional\xc4\x83. Aceast\xc4\x83 stare de spirit a fost men\xc8\x9binut\xc4\x83 de discursuri publice \xc3\xaen care sus\xc8\x9binea reconcilierea p\xc4\x83r\xc8\x9bilor ce au luptat \xc3\xaen r\xc4\x83zboiul civil \xc8\x99i nevoia de concentrare asupra unit\xc4\x83\xc8\x9bii na\xc8\x9bionale \xc8\x99i ap\xc4\x83r\xc4\x83rii._NEWLINE_Mannerheim a sus\xc8\x9binut industria militar\xc4\x83 a Finlandei \xc8\x99i a \xc3\xaencercat (zadarnic) s\xc4\x83 \xc3\xaenfiin\xc8\x9beze o uniune militar\xc4\x83 cu Suedia. Totu\xc8\x99i, re\xc3\xaenarmarea Finlandei nu s-a putut realiza dup\xc4\x83 cum spera \xc8\x99i astfel nu privea optimist ideea de r\xc4\x83zboi. A avut de asemenea multe dispute cu diver\xc8\x99i mini\xc8\x99tri \xc8\x99i a semnat multe h\xc3\xa2rtii de demisie.\n_START_SECTION_\nSf\xc3\xa2r\xc8\x99itul r\xc4\x83zboiului \xc8\x99i o scurt\xc4\x83 pre\xc8\x99edin\xc8\x9bie\n_START_PARAGRAPH_\n\xc3\x8en iunie 1944, Mannerheim \xc8\x99i-a dat seama c\xc4\x83 acceptarea pactului pe care \xc3\xael cerea Joachim von Ribbentrop, ministrul de externe al Germaniei, era necesar\xc4\x83, \xc3\xaentruc\xc3\xa2t ofensiva sovieticilor devenea tot mai amenin\xc8\x9b\xc4\x83toare. Chiar \xc8\x99i \xc3\xaen acest moment Mannerheim reu\xc8\x99e\xc8\x99te s\xc4\x83 p\xc4\x83streze distan\xc8\x9b\xc4\x83 fa\xc8\x9b\xc4\x83 de acest tratat \xc8\x99i astfel sarcina de semnare a tratatului a c\xc4\x83zut pe pre\xc8\x99edintele Risto Ryti, iar tratatul este cunoscut sub numele de Pactul Ryti-Ribbentrop. Acest pact preciza printre altele ca Finlanda s\xc4\x83 continue r\xc4\x83zboiul cu URSS. \xc3\x8en scurt timp Ryti demisioneaz\xc4\x83 \xc8\x99i este urmat de Mannerheim \xc3\xaen pozi\xc8\x9bia de pre\xc8\x99edinte._NEWLINE_Aceasta manevr\xc4\x83 a fost f\xc4\x83cut\xc4\x83 \xc3\xaentruc\xc3\xa2t se ivise posibilitatea Finlandei de a ie\xc8\x99i din r\xc4\x83zboi folosind diploma\xc8\x9bia \xc8\x99i Mannerheim era \xc3\xaen m\xc4\x83sur\xc4\x83 s\xc4\x83 asigure acest lucru dat\xc4\x83 fiind prestan\xc8\x9ba sa. Germania era sl\xc4\x83bit\xc4\x83, iar ofensiva de var\xc4\x83 a URSS fusese oprit\xc4\x83. Ini\xc8\x9bial Mannerheim a refuzat postul deoarece nu erau posibile alegeri generale dar \xc3\xaen final a acceptat \xc3\xaen urma unui vot parlamentar._NEWLINE_\xc3\x8en scurt timp r\xc4\x83zboiul de continuare se sf\xc3\xa2r\xc8\x99e\xc8\x99te iar condi\xc8\x9biile de pace impuse Finlandei au fost dure, totu\xc8\x99i nu la fel de dure ca acelea impuse statelor ce urmau s\xc4\x83 sf\xc3\xa2r\xc8\x99easc\xc4\x83 dup\xc4\x83 Cortina de Fier. \xc3\x8en ciuda concesiilor teritoriale masive Finlanda \xc3\xae\xc8\x99i p\xc4\x83stra independen\xc8\x9ba, sistemul politic pluripartit \xc8\x99i economia de pia\xc8\x9b\xc4\x83. Cu toate acestea, Finlanda a fost nevoit\xc4\x83 s\xc4\x83 achite repara\xc8\x9bii de r\xc4\x83zboi masive \xc8\x99i s\xc4\x83 lupte \xc3\xaen r\xc4\x83zboiul din Laponia \xc3\xaempotriva trupelor germane din nordul \xc8\x9b\xc4\x83rii._NEWLINE_Mannerheim demisioneaz\xc4\x83 din func\xc8\x9bia de pre\xc8\x99edinte pe 4 martie 1946 din motive de s\xc4\x83n\xc4\x83tate. A fost urmat \xc3\xaen func\xc8\x9bie de Juho Kusti Paasikivi, un prim ministru filorus.\n_START_SECTION_\nUltima parte a vie\xc8\x9bii\n_START_PARAGRAPH_\nDup\xc4\x83 demisia de la pre\xc8\x99edin\xc8\x9bie, Mannerheim pleac\xc4\x83 \xc3\xaen Lohja inten\xc8\x9bion\xc3\xa2nd s\xc4\x83-\xc8\x99i petreac\xc4\x83 restul vie\xc8\x9bii acolo. Din p\xc4\x83cate \xc3\xaen iunie 1946 a trebuit s\xc4\x83 fac\xc4\x83 o opera\xc8\x9bie de urgen\xc8\x9b\xc4\x83 din cauza perfor\xc4\x83rii ulcerului iar \xc3\xaen octombrie acela\xc8\x99i an a fost diagnosticat cu ulcer duodenal. La \xc3\xaenceputul anului 1947 i s-a recomandat s\xc4\x83 mearg\xc4\x83 \xc3\xaen sanatoriul Valmont din Montreux, Elve\xc8\x9bia pentru refacere \xc8\x99i pentru a-\xc8\x99i scrie memoriile. Valmont a fost principala re\xc8\x99edin\xc8\x9b\xc4\x83 a lui Mannerheim pentru restul vie\xc8\x9bii. Totu\xc8\x99i se \xc3\xaentorcea regulat \xc3\xaen Finlanda \xc8\x99i a vizitat Suedia, Fran\xc8\x9ba \xc8\x99i Italia._NEWLINE_Carl Gustaf Emil Mannerheim a murit pe 28 ianuarie, 1951 la spitalul din Lausanne, Elve\xc8\x9bia. A fost \xc3\xaenmorm\xc3\xa2ntat pe 4 februarie \xc3\xaen cimitirul Hietaniemi din Helsinki \xc3\xaen cadrul unor funeralii de stat. A r\xc4\x83mas \xc3\xaen memoria finlandezilor p\xc3\xa2n\xc4\x83 \xc3\xaen ziua de ast\xc4\x83zi ca unul dintre cei mai mari oameni ai Finlandei. A fost ales la 5 decembrie 2004 drept cel mai mare finlandez \xc3\xaen cadrul concursului televizat Cei mai mari finlandezi . Un film despre via\xc8\x9ba lui Mannerheim este produs actualmente (2009) de c\xc4\x83tre regizorul Renny Harlin.'